**INFORMACIJA O STANJU SIGURNOSTI NA PODRUČJU POLICIJSKE UPRAVE**

**BRODSKO-POSAVSKE U ČETIRI MJESECA 2023. GODINE**

**STANJE KRIMINALITETA**

U četiri mjeseca 2023. godine je evidentirano 514 kaznenih djela što je za 22 kaznena djela ili 4,5% više u odnosu na četiri mjeseca 2022. godine.

Od ukupnog broja kaznenih djela 202 su bila po poznatom počinitelju, a 312 po nepoznatom počinitelju. Počinitelji su naknadno otkriveni u 128 kaznenih djela ili 41%, a u 184 kaznena djela počinitelji su ostali nepoznati.

Ukupna razriješenost kaznenih djela iznosi 64,2%, dok je u četiri mjeseca 2022. godine iznosila 70,1%.

Ukupna razriješenost kaznenih djela, s kaznenim djelima iz ranijih razdoblja čiji su počinitelji naknadno otkriveni u četiri mjeseca (24 kaznena djela), iznosi 68,9%, a u četiri mjeseca 2022. godine je iznosila 73,6%.

U strukturi kriminaliteta ukupno su: 443 kaznena djela općeg kriminaliteta od kojih je 80 počinjeno na štetu mladeži i obitelji, 22 kaznena djela organiziranog kriminaliteta, 16 kaznenih djela gospodarskog kriminaliteta, 13 kaznenih djela zlouporabe droga, 12 kaznenih djela sigurnosti prometa i 8 kaznenih djela kibernetičkog kriminaliteta.

**Opći kriminalitet**

U četiri mjeseca 2023. godine su zabilježena 443 kaznena djela koja pripadaju grupaciji općeg kriminaliteta. Od navedenog broja kaznenih djela 80 je počinjeno na štetu mladeži i obitelji.

Od ukupnog broja kaznenih djela 158 je bilo po poznatom počinitelju, a 285 po nepoznatom počinitelju. Počinitelji su naknadno otkriveni u 109 kaznenih djela ili 38,3%, a u 176 kaznenih djela počinitelji su ostali nepoznati.

Ukupna razriješenost kaznenih djela iznosi 60,3%, a u četiri mjeseca 2022. godine je iznosila 66,4%. Ukupna razriješenost kaznenih djela, s djelima iz ranijih razdoblja, iznosi 65%, a u četiri mjeseca 2022. godine je iznosila 70,3%.

U strukturi kaznenih djela općeg kriminaliteta ukupno je: 256 kaznenih djela protiv imovine, 51 kazneno djelo protiv osobne slobode, 26 kaznenih djela krivotvorenja, 15 kaznenih djela protiv života i tijela, 4 kaznena djela protiv privatnosti, 4 kaznena djela protiv javnog reda, 3 kaznena djela protiv opće sigurnosti, 2 kaznena djela protiv zdravlja ljudi, 1 kazneno djelo protiv spolne slobode i 1 kazneno djelo protiv pravosuđa.

U kaznenim djelima protiv imovine najviše je teških krađa i krađa. U četiri mjeseca su zabilježene 134 teške krađe čija je ukupna razriješenost 34,3%, te 63 krađe čija je razriješenost 46%.

Na štetu mladeži i obitelji je počinjeno 80 kaznenih djela ili 6 kaznenih djela manje u odnosu na četiri mjeseca 2022. godine.

Od broja kaznenih djela ukupno je 31 kazneno djelo povrede djetetovih prava, 16 kaznenih djela povrede dužnosti uzdržavanja, 9 kaznenih djela nasilja u obitelji, 7 prijetnji, 5 kaznenih djela neprovođenja odluke za zaštitu dobrobiti djeteta, 4 kaznena djela nanošenja tjelesne ozljede, 3 kaznena djela povrede privatnosti djeteta, 2 kaznena djela nametljivog ponašanja, 1 kazneno djelo spolne zlouporabe djeteta mlađeg od 15 godina, 1 teško kazneno djelo spolnog zlostavljanja djeteta i 1 kazneno djelo iskorištavanja djece za pornografiju.

**Gospodarski kriminalitet**

U četiri mjeseca je evidentirano 16 kaznenih djela gospodarskog kriminaliteta od kojih najveći broj pripada kaznenom djelu zlouporaba osobne isprave (4 kaznena djela). U četiri mjeseca 2022. godine je zabilježeno 11 kaznenih djela.

**Kibernetički kriminalitet**

Iz ove je grupacije kriminaliteta zabilježeno 8 kaznenih djela ili 3 manje u odnosu na četiri mjeseca 2022. godine. Od broja evidentiranih kaznenih djela ukupno je 6 kaznenih djela računalne prijevare, 1 kazneno djelo iskorištavanja djece za pornografiju i 1 kazneno djelo neovlaštenog pristupa.

**Organizirani kriminalitet**

Iz oblasti organiziranog kriminaliteta su zabilježena 22 kaznena djela ili 13 manje u odnosu na četiri mjeseca 2022. godine. Od broja kaznenih djela ukupno je 14 kaznenih djela protuzakonitog ulaženja, kretanja i boravka u RH, 6 kaznenih djela nedozvoljenog posjedovanja, izrade i nabavljanja oružja i eksplozivnih tvari, 1 kazneno djelo krivotvorenja novca i 1 kazneno djelo protupravne naplate.

**Zlouporaba droga**

U četiri mjeseca 2023. godine je zabilježeno 13 kaznenih djela zlouporabe droga ili 1 kazneno djelo manje u odnosu na četiri mjeseca 2022. godine.

Zapljenama je izuzeto: 2133 komada lijekova sa liste opojnih droga, 1303,21 g marihuane, 616,64 g amfetamina, 88,26 g MDMA i derivata XTC, 30,23 g cannabis smole, 17,3 g heroina, 13,37 g kokaina, 5,1 gram halucinogenih gljiva, 0,38 g metamfetamina i 5 kom. metadona.

**SIGURNOST PROMETA**

Na području Policijske uprave brodsko-posavske dogodila se 361 prometna nesreća što je za 89 nesreća ili 32,7% više nego u četiri mjeseca 2022. godine.

Od ukupnog broja, 1 nesreća je s poginulom osobom, 97 je s ozlijeđenim osobama i 263 s materijalnom štetom.

U odnosu na četiri mjeseca 2022. godine broj nesreća s poginulim osobama je manji za 1 nesreću ili 50%, s ozlijeđenim osobama je veći za 5 nesreća ili 5,4%, a s materijalnom štetom je veći za 85 nesreća ili 47,8%.

U prometnim nesrećama je poginula 1 osoba, dok su u istom razdoblju prošle godine poginule 2 osobe. Teško je ozlijeđeno 27 osoba, a lakše su ozlijede zadobile 124 osobe. U odnosu na četiri mjeseca 2022. godine broj ozlijeđenih osoba je veći za 28%.

Najčešće okolnosti koje su prethodile prometnim nesrećama s nastradalim osobama su u pogreškama vozača zbog brzine neprimjerene uvjetima na cesti i to u 19 nesreća, nepoštivanja prednosti prolaza u 18 nesreća, nepropisnog kretanja vozilom na kolniku u 17 nesreća, te zbog vožnje na nedovoljnoj udaljenosti u 12 nesreća.

Prema vrstama prometnih nesreća najviše se nesreća s nastradalim osobama dogodilo prilikom slijetanja vozila s kolnika i to 24 nesreće.

Pod utjecajem alkohola su u trenutku prometne nesreće bila 43 vozača i 2 pješaka.

Nadzorom prometa policijski službenici su utvrdili ukupno 8602 prekršaja u cestovnom prometu što je za 2,8% više nego u četiri mjeseca 2022. godine.

Od ukupnog broja prekršaja, utvrđeno je 3617 prekršaja vožnje nepropisnom brzinom što je u odnosu na četiri mjeseca 2022. godine manje za 7,4%, a zbog upravljanja vozilom pod utjecajem alkohola je utvrđeno 489 prekršaja što je za 17,8% više prekršaja nego u prošloj godini.

**JAVNI RED**

Tijekom protekla četiri mjeseca su evidentirana 873 prekršaja od čega je 130 prekršaja protiv javnog reda i mira i 743 prekršaja iz ostalih zakona.

U odnosu na četiri mjeseca 2022. godine prekršaja je više za 16,4%.

**Javni red i mir**

U četiri mjeseca je zabilježeno 130 prekršaja protiv javnog reda i mira u kojima je sudjelovalo 112 osoba. U odnosu na četiri mjeseca 2022. godine (135 prekršaja) bilježi se smanjenje za 5 prekršaja.

Zabilježeno je 47 prekršaja svađe i vike, 30 prekršaja omalovažavanja policijskih službenika, 18 tučnjava, 15 prekršaja držanja životinja bez nadzora, 10 prekršaja drskog ponašanja, 8 prekršaja odavanja pijanstvu na javnom mjestu i 2 prekršaja vrijeđanja ili omalovažavanja moralnih osjećaja građana.

Na ulici i trgu je počinjeno 79 prekršaja, u ugostiteljskim objektima 7 prekršaja, a na drugim mjestima 44 prekršaja.

Pojedinačno je počinjeno 100 prekršaja, udružene dvije osobe su počinile 18 prekršaja, a u grupi tri i više osoba je počinjeno 12 prekršaja.

Pod utjecajem alkohola su počinjena 54 prekršaja.

**Ostali zakoni**

Iz ostalih zakona su evidentirana 743 prekršaja. U odnosu na četiri mjeseca 2022. godine (615 prekršaja) ovih je prekršaja više za 20,8%.

Najviše je prekršaja počinjeno iz Zakona o nadzoru državne granice i to 149 prekršaja, a zatim slijedi 120 prekršaja iz Zakona o suzbijanju zlouporabe droga, 88 prekršaja iz Zakona o zaštiti od nasilja u obitelji, 84 prekršaja iz Zakona o osobnoj iskaznici, 77 prekršaja iz Zakona o radnom vremenu, obveznim odmorima mobilnih radnika i uređajima za bilježenje u cestovnom prometu, 69 prekršaja iz Zakona o nabavi i posjedovanju oružja građana, 69 prekršaja iz Zakona o strancima …

**Javna okupljanja**

Na području Policijske uprave brodsko-posavske je prijavljeno 405 javnih okupljanja od kojih je održano 386 ili 7 okupljanja manje u odnosu na četiri mjeseca 2022. godine.

Održano je 287 javnih okupljanja sportskog karaktera, 55 kulturno zabavnog karaktera, 1 političkog karaktera, 5 prosvjeda i 38 okupljanja ostalog karaktera.

Na održanim okupljanjima je angažirano 299 policajaca, a na istima nije bilo narušavanja javnog reda i mira.

**SIGURNOST DRŽAVNE GRANICE**

Tijekom četiri mjeseca 2023. godine je preko graničnih prijelaza zabilježeno prometovanje 3.283.928 osoba što je povećanje za 23,9% u odnosu na četiri mjeseca 2022. godine.

Od ukupnog broja prelazaka, evidentirano je 1.631.590 prelazaka državljana trećih zemalja, 1.286.676 prelazaka hrvatskih državljana i 365.662 prelaska državljana EU.

Promatrajući prometovanje vozila zabilježeno je ukupno: 1.230.682 osobna automobila što je za 15,5% više nego u četiri mjeseca 2022. godine, 182.750 teretnih vozila što je smanjenje za 6,8%, te 18.240 autobusa što je u odnosu na četiri mjeseca 2022. godine povećanje za 45%.

Na graničnim prijelazima odbijeno je 520 ulaza strancima u Republiku Hrvatsku i 96 izlaza od kojih se 69 odnosi na odbijanje izlaza strancu.

**POŽARI I TEHNOLOŠKE EKSPLOZIJE**

Zabilježeno je 45 požara od kojih je 20 na građevinskim objektima, 14 na prometnom sredstvu i 11 na otvorenom prostoru.

U odnosu na četiri mjeseca 2022. godine požara je manje za 26,2%.

Tehnoloških eksplozija nije bilo.